Stille Uur: God is vol vreugde en blydskap oor sy volk | Netwerk24
Die boek Sefanja eindig met nog 'n rede vir blydskap, naamlik God se gesindheid teenoor sy volk. Hy is vol vreugde en blydskap oor sy volk. Soos 'n bruidegom vol vreugde is oor sy bruid, so verheug God Hom oor sy volk.
God belowe hier om 'n einde te maak aan sy volk se vernedering en smart. Hy sal ook die noordelike stamme wat in ballingskap verstrooi is, bymekaar maak. Hy sal hulle laat deel in die feestelikhede in Jerusalem.
God se verhouding met sy volk is as't ware reeds herstel. Hulle hardloop nie meer agter afgode aan nie. Die Here wat met hulle 'n ewige verhouding aangegaan het, word weer as hul God bely. Soos 'n bruidegom in stilte sy bruid kan geniet, en op ander tye uit volle bors in vreugde kan sing oor haar, so is die Here se vreugde oor sy volk.
Ons sien in Openbaring 21 dat God se finale vervulling van hierdie belofte in die ewige lewe sal wees. Vers 2 vertel van die nuwe Jerusalem wat neerdaal. Die stad is versier soos 'n bruid vir haar man. Hierdie beloftes staan vas. Daar sal geen meer leed, smart en pyn wees nie. Hy sal self by ons woon. Sy teenwoordigheid sal ons bly maak en lofliedere laat sing.
Laat ons dan sing van blydskap! Laat ons hele lewe sing van die heerlikheid van ons Bruidegom, Jesus Christus. – Ds. Peter Hattingh (Okahandja), Uit: GKSA-dagboek 2020
Uit die Woord: Die Here jou God is by jou, Hy, die krygsman wat red. Hy is vol vreugde oor jou, Hy is stil-tevrede in sy liefde. Hy jubel en juig oor jou. – Sefanja 3:17